Forfatterforbundet

Forfatterforbundet er en fagforening for norske forfattere som skriver skjønnlitteratur. Foreningen ble stiftet 28. januar 2018 og har som sin fremste oppgave å ivareta forfatteres inntekts- og arbeidsvilkår, og å fremme norsk skjønnlitteratur.

Historikk

Stiftelsen
Forfatterforbundet startet som et opprop i Aftenposten 14. desember 2017. Initiativtakerne, Jan Ove Ekeberg, Helle Stensbak og Eystein Hanssen, mente det burde opprettes en organisasjon for alle skjønnlitterære forfattere i Norge. Foreningen skulle ha forutsigbare kriterier for medlemskap og som kan organisere alle norske forfattere uavhengig av sjanger. Oppropet ble signert av mer enn 30 forfattere.

Den 13. januar 2018 ble det avholdt et stiftelsesmøte på Litteraturhuset i Oslo, og mer enn 40 forfattere møtte opp. Det ble valgt et interimstyre på 16 personer. Forfatterforbundet ble stiftet den 28. januar 2018 med juridisk konstruksjon som en forening, og ble formelt registrert den 30. januar 2018. Et foreløpig styre ble opprettet, bestående av Jan Ove Ekeberg som leder, Helle Stensbak som nestleder og med Eystein Hanssen, Dorthe Erichsen og Lena Merete Roer som øvrige styremedlemmer, samt Frid Ingulstad og Ørjan Nordhus Karlsson som varamedlemmer.

Forfatterforbundets første landsmøte ble avholdt den 7. april 2018 på Litteraturhuset i Oslo. Der ble Jan Ove Ekeberg valgt som Forfatterforbundets første leder. Den 5. mai 2019 ble det avholdt nytt landsmøte, der Eystein Hanssen tok over som forbundsleder.

Tidslinje
8. juni 2020: Forfatterforbundet innstilles til å bli tatt opp som medlem av European Writers' Council. Ratifisering forventes å skje på generalforsamling 7. september 2020.
4. juni 2020: Forfatterforbundet blir tatt opp som foreløpig medlem av organisasjonen for opphavere og utgivere, Kopinor. Avtalen gjelder f.o.m. 1. januar 2021.
18. februar 2020: Forfatterforbundet blir formelt medlem av Landsorganisasjonen i Norge (LO).
12. desember 2019: Forfatterforbundet og Vigmostad & Bjørke blir enige om en minsteavtale for serieforfattere.
5. desember 2019: Forfatterforbundet inngår samarbeidsavtale med Den norske Forleggerforening, og blir med dette formelt tilsluttet normalavtalene for voksen skjønnlitteratur, på lik linje med Den norske Forfatterforening.
23. september 2019: Forfatterforbundet blir tatt opp som foreløpig medlem i Landsorganisasjonen i Norge (LO)
4. februar 2019: Forfatterforbundet blir tilkjent forhandlingsrett om bibliotekvederlaget som Kulturdepartementet utbetaler som vederlag for verk som lånes ut på norske biblioteker.

Bibliotekvederlaget
Den 4. februar 2019 ble Forfatterforbundet tilkjent forhandlingsrett om Bibliotekvederlaget. Det oppsto uenighet mellom Norsk Forfatter- og Oversetterfond (NFOF) og Forfatterforbundet om hvor stor andel av vederlaget som skulle tilkomme Forfatterforbundet. Forhandlingsutvalget vedtok den 5. august 2020 at Forfatterforbundets andel av bibliotekvederlaget skulle utgjøre 11 prosent av den skjønnlitterær potten. Vedtaket gjaldt for perioden 2019 - 2021, og deretter inntil videre med mindre det blir fremmet krav om endrede fordelingsnøkler i forbindelse med forlengelse av avtalen, jf. Prosedyre ved fordeling av bibliotekvederlag. Bibliotekvederlaget utbetales hvert år for verk som har vært tilgjengelige for utlån til publikum på norske biblioteker.

Referanser

Eksterne lenker
 Forfatterforbundets hjemmeside Besøkt 10. august 2020.

Norske forfatterforeninger
Organisasjoner etablert i 2018